ફેબ્રુઆરી મહિનામાં જન્મેલી બાળકીનો અવાજ સાંભળવા તરસતી માતાની આતુરતાનો આખરે સુખદ અંત આવ્યો છે. જામનગર જિલ્લાના ધ્રોલ તાલુકામાં રહી મજૂરી કામ કરતા દંપતિના ઘરમાં પાંચ મહિના અગાઉ પહેલી વખત પારણું બંધાયું હતું. બાળકીનો જન્મ થયો પણ તેનો અવાજ જ નીકળતો ન હતો. પરિવારની ચિંતાનો કોઈ પાર રહ્યો ન હતો. બાળકીને ૨૦ દિવસ સુધી રાજકોટની એક હોસ્પિટલમાં દાખલ કર્યા બાદ ડૉક્ટરોને સારવારમાં સફળતા મળી નહીં. ડૉક્ટરોએ બાળકીને બચાવવી હોય તો અમદાવાદ સિવિલ લઈ જવા સલાહ આપી હતી. ગયા ગુરુવારે બાળકી પર સર્જરી કરાઈ હતી. હાલ તે બિલકુલ સ્વસ્થ છે અને હવે તેને કોઈ જ પ્રકારની તકલીફ વગર બે દિવસમાં રજા આપી દેવાશે.